Diari Oficial de la Generalitat Valenciana


Sumari del DOGV 7086, del 09-08-2013 (2013/7999)

Acord de 19 de juliol de 2013, de la Comissió Territorial d'Urbanisme de Castelló, relatiu a execució de sentència en relació amb la modificació puntual número 11 del Pla General de Vinaròs.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7086

Data del DOGV
:   09-08-2013

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2013/7999


Data del document
:   19-07-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Vinaròs
    * pla d'urbanisme

Acord de 19 de juliol de 2013, de la Comissió Territorial d'Urbanisme de Castelló, relatiu a execució de sentència en relació amb la modificació puntual número 11 del Pla General de Vinaròs. [2013/7999]  
La Comissió Territorial d'Urbanisme de Castelló, en la sessió del 19 de juliol de 2013, va adoptar l'acord següent:  
«Vist l'expedient relatiu a l'execució de sentència en relació amb la modificació puntual núm. 11 del Pla General de Vinaròs, i de conformitat amb els antecedents següents:  
Primer. La Comissió Territorial d'Urbanisme de Castelló, en la sessió del 6 de novembre de 2007, va acordar emetre un informe favorable sobre la modificació puntual núm. 11 del Pla General de Vinaròs i elevar una proposta d'aprovació definitiva al conseller de Medi Ambient, Aigua, Urbanisme i Habitatge, amb un informe previ del Consell Jurídic Consultiu de la Comunitat Valenciana, perquè la nova ordenació comporta xicotetes alteracions en l'anterior qualificació de les zones verdes.  
Segon. Mitjançant una resolució del conseller de Medi Ambient, Aigua, Urbanisme i Habitatge del 30 de novembre de 2007 es va sol·licitar un dictamen al Consell Jurídic Consultiu que, en la sessió de 17 de gener de 2008, va dictaminar que «el projecte de modificació puntual núm. 11 del Pla General d'Ordenació Urbana de Vinaròs (Castelló) està d'acord amb la legalitat urbanística» i va emetre un informe favorable a l'esmentada modificació.  
Tercer. Mitjançant una resolució del conseller de Medi Ambient, Aigua, Urbanisme i Habitatge de 29 de gener de 2008, es va aprovar definitivament la modificació puntual núm. 11 del Pla General de Vinaròs.  
Quart. L'objecte de la citada modificació puntual era canviar l'ordenació prèviament establida en el pla parcial que va desenrotllar el sector de sòl urbanitzable residencial SUR-17 de Vinaròs, això com a conseqüència d'haver d'executar les sentències del Tribunal Superior de Justícia de la Comunitat Valenciana 1318/2004, de 7 d'octubre, i 515/2005, de 10 de maig, que van establir que determinats terrenys d'este sector havien de quedar classificats com a sòl urbà. D'esta manera, amb la modificació, es classificaven com a sòl urbà les parcel·les que donen a l'avinguda de Tarragona i a l'avinguda del Vint-i-nou de Setembre. En particular es classificaven com a sòl urbà les parcel·les 39, 41, 43 i 45 de l'avinguda de Tarragona.  
Amb la modificació, d'una banda, es tornava a delimitar el sector SUR-17 i es modificava l'ordenació detallada fixada en el pla parcial, i d'una altra banda, les parcel·les que es classificaven com a sòl urbà s'incloïen en una unitat d'execució.  
L'acord establix que el «sector de sòl urbanitzable redelimitat és de 97.353 metres2. L'aprofitament tipus és de 1 m²t/ m²s, amb una previsió de 712 vivendes. Les zones verdes són 12.559,41 m², els equipaments són 16.633,91 m² i la reserva viària i aparcaments són 32.466,73 m². L'edificabilitat residencial és de 82.563,63 m²t i la terciària, de 9.764,29 m²t. Quant a la unitat d'execució (denominada residencial 21), la seua superfície és de 5.580,10 m², dels quals 2.348 m² són de vials, 235,74 m² de zones verdes i 2.996,17 m² de la parcel·la edificable. El límit edificable és de 17.023 m²t i està previst un nombre màxim de vivendes de 167.  
La modificació suposa un xicotet canvi de qualificació de zones verdes».  
Quint. Contra l'aprovació de la modificació puntual el delegat del Govern a la Comunitat Valenciana va interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valencian. Al recurs va correspondre el número 60/08 i es va seguir el procediment ordinari núm. 1/000061/2008-B.   
Sext. La secció primera de la Sala Contenciosa Administrativa del Tribunal Superior de Justícia de la Comunitat Valenciana va dictar sentència amb data 1 de desembre de 2009 (sentència 1707). La resolució de la sentència, després de la interlocutòria d'aclariment de 13 de gener de 2010, va ser la següent:  
«Que estimem el recurs contenciós administratiu formulat pel delegat del Govern a la Comunitat Valenciana, contra una resolució del conseller de Medi Ambient, Urbanisme, Aigua i Vivenda de data 29 de gener de 2008, pel qual es procedix aprovar la modificació puntual núm. 11 del Pla General de Vinaròs, que anul·lem per ser contrària a dret. Tot això sense fer expressa imposició de les costes causades.»  
  
D'acord amb la sentència «l'acte contra el qual s'ha recorregut no se cenyix estrictament al contingut de la sentència que es diu executar, ja que, d'una banda, si bé dissenya una unitat d'execució per a tractar els sòls classificats com a urbans per la sala, d'una altra banda, es reordena detalladament un sector de quasi 100.000 m², que no té res a veure, aparentment, amb la sentència dictada.  
D'esta manera, és obvi que la sentència i la cosa jutjada que determina afecta exclusivament, com a màxim, aquell sòl urbà integrat en la unitat d'execució que es dissenya, però no servix de paraigua per a la resta de sòl urbanitzable que integra el sector.   
Així doncs, la tesi de l'administració que, pel fet de tractar-se de l'execució d'una sentència, no són necessaris els informes preceptius que assenyala la llei, és inconsistent perquè:  
a) D'una banda, seran necessaris tots els informes que assenyala la llei pel que fa a la superfície de sòl urbanitzable que es reordena detalladament. Perquè este sòl ni va ser objecte de la sentència, ni va ser considerat per esta.  
b) D'una altra banda, seran necessaris tots els informes que la llei exigix, respecte dels sòls urbans, així declarats en la sentència, pel que fa a aspectes no considerats per la mateixa sentència.  
D'esta manera, la sentència només va prendre en consideració l'existència de la prestació del servici de subministrament d'aigua, però en absolut no va considerar la possibilitat que eixa zona patira risc d'inundació, o que les parcel·les declarades urbanes formaren part d'una via pública. Estes dos qüestions, són perfectament tractables ací, a pesar de la declaració de sòl urbà que vam fer llavors, i no resulta afectada la cosa jutjada, respecte de matèries o qüestions que aquella sentència ni es va plantejar.»  
La sentència declara nul l'instrument de planejament perquè no consta informe favorable de l'administració hidrològica sobre l'afecció a via pública ni informe favorable sobre la sostenibilitat dels recursos hídrics, i perquè no observa les determinacions del PATRICOVA o les desvirtua per mitjà de l'oportú estudi d'inundabilitat.   
Sèptim. Interposat un recurs de cassació davant del Tribunal Suprem, la Generalitat Valenciana va presentar un escrit en què desistia d'este, cosa que va donar lloc al Decret de data 26 d'abril de 2013, pel qual s'acorda «declarar acabat el present recurs per desistiment de la part recurrent».  
Octau. El 28 de maig de 2013 ha tingut entrada en la Comissió Territorial d'Urbanisme de Castelló l'escrit del 21 de maig de 2013 del Tribunal Superior de Justícia de la Comunitat Valenciana pel qual es remet la sentència esmentada «perquè es porte a pur i degut efecte».  
  
Fonaments de dret  
Primer. L'article 118 de la Constitució i els articles 17.2 de la Llei Orgànica 6/1985, d'1 de juliol, del Poder Judicial, i 103.2 de la Llei 29/1998, de 13 de juliol, Reguladora de la Jurisdicció Contenciosa Administrativa (d'ara en avant, LJCA), establixen l'obligatorietat del compliment de les sentències i la resta de resolucions fermes dictades pels tribunals de justícia. Les presents actuacions administratives tenen com a fonament legal el que respecte a l'execució de sentències s'establix en els articles 103 i següents de la LJCA.  
L'escrit del Tribunal Superior de Justícia de la Comunitat Valenciana de 2 de maig de 2013 exigix «que es porte a pur i degut efecte» la sentència.  
La resolució de la sentència que ha de complir-se i executar-se diu el següent:  
«Que estimem el recurs contenciós administratiu formulat pel delegat del Govern a la Comunitat Valenciana, contra una resolució del conseller de Medi Ambient, Urbanisme, Aigua i Vivenda de data 29 de gener de 2008, pel qual es procedix aprovar la modificació puntual núm. 11 del Pla General de Vinaròs, que anul·lem per ser contrària a dret. Tot això sense fer expressa imposició de les costes causades.»  
  
Ja que la sentència declara la nul·litat de la modificació puntual núm. 11 del pla general, i ja que els instruments de planejament urbanístic tenen el caràcter de disposició general, segurament el Tribunal hauria pogut fer ús d'allò que s'ha assenyalat en l'article 107.2 de la LJCA, segons el qual «si la sentència anul·la totalment o parcialment una disposició general (?) el secretari de l'òrgan judicial ordenarà la publicació d'esta en diari oficial en el termini de deu dies a comptar de la fermesa de la sentència». Esta publicació ha de posar-se en relació amb el que establix l'article 72.2 de la LJCA, segons el qual «les sentències fermes que anul·len una disposició general tindran efectes generals des del dia en què siga publicada la seua resolució i preceptes anul·lats en el mateix diari oficial en què ho haguera sigut la disposició anul·lada».  
  
No obstant això, en este cas, el Tribunal no ha enviat directament a publicar la sentència ferma anul·lativa de la modificació puntual núm. 11 en el mateix periòdic oficial en què ho haguera sigut la disposició anul·lada, sinó que ha ordenat a la Comissió Territorial d'Urbanisme que procedisca al compliment de la sentència.  
Tenint en compte el contingut de la resolució de la sentència, així com el que disposen els articles esmentats de la LJCA, en este cas l'actuació de la Comissió Territorial d'Urbanisme ha de limitar-se a declarar que es complix la sentència i a publicar en el mateix periòdic oficial en què ho haguera sigut la disposició anul·lada que la modificació puntual núm. 11 del Pla General de Vinaròs ha sigut anul·lada pel Tribunal i queda, per tant, nul·la i sense efectes.  
Segon. La Comissió Territorial d'Urbanisme és l'òrgan competent per a l'aprovació definitiva dels instruments de planejament, que siguen competència autonòmica, de municipis de menys de 50.000 habitants, això d'acord amb el que resulta de l'article 8.1 del Reglament dels òrgans territorials, d'avaluació ambiental i urbanístics de la Generalitat, aprovat pel Decret 125/2011, de 30 de setembre, i per tant també és l'òrgan competent per a executar la sentència.  
  
En virtut de tot el que antecedix, la Comissió Territorial d'Urbanisme de Castelló acorda:  
  
Primer  
Executar la sentència ferma dictada per la secció primera de la Sala Contenciosa Administrativa del Tribunal Superior de Justícia de la Comunitat Valenciana en data 1 de desembre de 2009 (Sentència 1707/recurs contenciós administratiu núm. 61/08) i, per tant, declarar, d'acord amb allò que s'ha ordenat per la sentència, l'anul·lació de la modificació puntual núm. 11 del Pla General de Vinaròs.  
  
Segon  
Publicar este acord en el mateix periòdic oficial en què ho haguera sigut la disposició anul·lada.  
  
Tercer  
Traslladar este acord a l'Ajuntament de Vinaròs amb l'objecte que es tramite expedient, a l'efecte de executar les sentències del Tribunal Superior de Justícia de la Comunitat Valenciana 1.318/04 i 515/05.»  
  
  
Castelló de la Plana, 19 de juliol de 2013.- El secretari de la Comissió Territorial d'Urbanisme: Fernando Renau Faubell.